CELEX: 
Language: lv
Date: 2017-11-15 00:00:00
Title: KOMISIJAS DELEĢĒTĀ REGULA (ES) …/.. ar kuru Komisijas Deleģēto regulu (ES) 2016/1238 groza attiecībā uz valsts intervencei un privātās uzglabāšanas atbalsta saņemšanai atbilstīga piena un piena produktu sastāva prasībām un kvalitātes rādītājiem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Kopējās lauksaimniecības politikas (“KLP”) 2013. gada reforma ir apstiprinājusi, ka būtu jāturpina valsts intervences sistēma un privātās uzglabāšanas atbalsts – divi no galvenajiem KLP tirgus pasākumiem, kuri noteikti Eiropas Parlamenta un Padomes 2013. gada 17. decembra Regulā (ES) Nr. 1308/2013, ar ko izveido lauksaimniecības produktu tirgu kopīgu organizāciju (“TKO regula”).
            
            
               Vairākas analīžu metodes, kas noteiktas Komisijas Regulā (EK) Nr. 273/2008, kopš 2008. gada nav atjauninātas un ir jāpārskata, it īpaši metožu precizitātes aspektā, kā arī attiecībā uz dalībvalstīm un tirgus dalībniekiem pieņemamu administratīvo slogu un izmaksām. Tāpēc regula par analīžu metodēm, ko izmanto valsts intervences un privātās uzglabāšanas vajadzībām, ir jāatceļ un jāaizstāj ar vienkāršotiem noteikumiem, kuri ir salāgoti ar Lisabonas līgumu un attiecīgajos pamataktos noteiktajām pilnvarām. Turklāt saskaņā ar sekundāro tiesību aktu jauno arhitektūru pašreizējās atsevišķās regulas, kas aptver valsts intervences un privātās uzglabāšanas atbalsta vajadzībām izmantotās produktu analīžu metodes, ir jāintegrē horizontālos deleģētajos un īstenošanas aktos, kas attiecas uz minētajiem pasākumiem.
            
            
               Saskaņošanas labad tika ieplānota visaptveroša metožu caurskatīšana ar mērķi nodrošināt to piena produktu kvalitātes pārbaudi, kurus iepērk valsts intervencē vai par kuriem var pretendēt uz privātās uzglabāšanas atbalstu, kā arī attiecīgo Komisijas regulu noteikumu vienkāršošanu.
            
            
               Sakarā ar vairākiem tehniskiem analītiskās metodikas uzlabojumiem dažu piena produktu sastāva prasības un kvalitātes rādītāji būtu jāpārskata saistībā ar valsts intervenci un privātās uzglabāšanas atbalstu. Tajā pašā laikā lielāka vērība ir pievērsta spēkā esošajiem Savienības noteikumiem, kas saistīti ar piena produktu higiēnas prasībām. Tāpēc ir jāatjaunina kvalitātes parametri, kas piemērojami piena produktu iepirkšanai valsts intervencē un privātajai uzglabāšanai. Tas tiek darīts ar šo deleģēto regulu un tai paralēlu īstenošanas regulu. Lai nodrošinātu konsekvenci, tiesību aktu saskaņotību, noteiktību, bet neradītu regulējuma iztrūkumu, deleģētā regula būtu jāapstiprina un jāpiemēro no tās pašas dienas, kad sāk piemērot īstenošanas regulu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija īstenošanas akta un deleģētā akta projektu ar dalībvalstu nominētajiem ekspertiem apsprieda TKO ekspertu grupas sanāksmēs, kas norisinājās laikā no 2016. gada novembra līdz 2017. gada jūlijam, un ņēma vērā šajās apspriedēs paustos uzskatus un nostājas.
            
            
               Īstenošanas regulas un deleģētās regulas projekts uz četrām nedēļām – no 2017. gada 8. semptebra līdz 6. oktobrim – tika darīts pieejams sabiedriskajai apspriešanai Labāka regulējuma portālā. Par katru projektu tika saņemts viens viedokļa izpaudums.
            
            
               Eiropas Parlamenta eksperti tika informēti par visām šīm diskusijām un uzaicināti uz visām sanāksmēm.
            
            
               3.DELEĢĒTĀ AKTA JURIDISKIE ASPEKTI
            
            
               Ar šo deleģēto aktu Deleģēto regulu (ES) 2016/1238 groza attiecībā uz nosacījumiem par produktu atbilstību shēmām, ņemot vērā produktu dažādo iedabu un jo īpaši piena un piena produktu analīžu prasības.
            
            
               Lai nodrošinātu saskaņotas pārbaudes, ir jānosaka prasīto parametru robežvērtības. Tāpēc horizontālā deleģētā regula par valsts intervenci ir jāatjaunina, lai tā būtu saskaņā ar jaunajiem īstenošanas noteikumiem.
            
            
               KOMISIJAS DELEĢĒTĀ REGULA (ES) …/..
            
            
               (15.11.2017),
            
            
               ar kuru Komisijas Deleģēto regulu (ES) 2016/1238 groza attiecībā uz valsts intervencei un privātās uzglabāšanas atbalsta saņemšanai atbilstīga piena un piena produktu sastāva prasībām un kvalitātes rādītājiem 
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 19. panta 1. punkta a) apakšpunktu,
            
         
         
            
               tā kā:
            
            
               (1)Komisijas Deleģētā regula (ES) 2016/1238
                  2
                nosaka valsts intervencei un privātās uzglabāšanas atbalsta saņemšanai atbilstīga piena un piena produktu sastāva prasības un kvalitātes rādītājus.
            
            
               (2)Ņemot vērā piena un piena produktu analīzēs un kvalitātes novērtēšanā izmantotās metodikas tehniskos uzlabojumus un tiecoties salāgot spēkā esošos Savienības noteikumus, kas saistīti ar higiēnas prasībām, ir jāpārskata un jāatjaunina dažu valsts intervencei un privātās uzglabāšanas atbalsta saņemšanai atbilstīgu piena produktu sastāva prasības un kvalitātes rādītājus.
            
            
               (3)Tāpēc Komisijas Deleģētās regulas (ES) 2016/1238 IV un V pielikums būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Deleģētās regulas (ES) 2016/1238 pielikumus groza šādi:
            
            
               a) IV pielikuma II daļu aizstāj ar šīs regulas I pielikuma tekstu;
            
            
               b) V pielikuma II daļu aizstāj ar šīs regulas II pielikuma tekstu.
            
            
               2. pants
            
            
               Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 15.11.2017
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 347, 20.12.2013., 671. lpp.
               
               
                  
                     (2)
                  
                        Komisijas 2016. gada 18. maija Deleģētā regula (ES) 2016/1238, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz valsts intervenci un privātās uzglabāšanas atbalstu (OV L 206, 30.7.2016., 15. lpp.).
               
            
      
    ---documentbreak--- 
      
         
         
            
               I PIELIKUMS
            
            
               “II DAĻA
            
            
               Sastāva prasības un kvalitātes rādītāji
            
            
               Sviests ir cieta, galvenokārt “ūdens eļļā” veida emulsija, ar turpmāk norādītajiem sastāva un kvalitātes rādītājiem.
            
            
                     
                        Parametri
                     
                  
                  
                     
                        Sastāva un kvalitātes rādītāji
                     
                  
               
                     
                        Tauki
                     
                  
                  
                     
                        Ne mazāk kā 82 %
                     
                  
               
                     
                        Ūdens
                     
                  
                  
                     
                        Ne vairāk kā 16 %
                     
                  
               
                     
                        Beztauku sausna
                     
                  
                  
                     
                        Ne vairāk kā 2 %
                     
                  
               
                     
                        Tauku skābums
                     
                  
                  
                     
                        Ne vairāk kā 1,2 mmol/100 g tauku
                     
                  
               
                     
                        Peroksīda skaitlis
                     
                  
                  
                     
                        Ne vairāk kā 0,3 mekv. skābekļa/1 000 g tauku
                     
                  
               
                     
                        Tauki, kas nav piena tauki
                     
                  
                  
                     
                        Triglicerīdu analīzē nav nosakāmi
                     
                  
               
                     
                        Sensoriskās īpašības
                     
                  
                  
                     
                        Vismaz četri no pieciem punktiem par izskatu, garšu un konsistenci
                     
                  
               
               ”
               
            
               II PIELIKUMS
            
            
               “II DAĻA
            
            
               Sastāva prasības un kvalitātes rādītāji
            
            
                     
                        Parametri
                     
                  
                  
                     
                        Sastāva un kvalitātes rādītāji
                     
                  
               
                     
                        Olbaltumvielas
                     
                  
                  
                     
                        Ne mazāk kā 34,0 % beztauku sausnā
                     
                  
               
                     
                        Tauki
                     
                  
                  
                     
                        Ne vairāk kā 1,00 %
                     
                  
               
                     
                        Ūdens
                     
                  
                  
                     
                        Ne vairāk kā 3,5 %
                     
                  
               
                     
                        Titrējamais skābums decinormāla nātrija hidroksīda šķīdumā (ml)
                     
                  
                  
                     
                        Ne vairāk kā 19,5 ml
                     
                  
               
                     
                        Laktāti
                     
                  
                  
                     
                        Ne vairāk kā 150 mg/100 g
                     
                  
               
                     
                        Fosfatāzes tests
                     
                  
                  
                     
                        Negatīvs, t. i., ne vairāk kā 350 mU fosfatāzes aktivitātes uz litru atjaunota piena
                     
                  
               
                     
                        Nešķīdības indekss
                     
                  
                  
                     
                        Ne vairāk kā 0,5 ml (24 °C)
                     
                  
               
                     
                        Piedeguma daļiņas
                     
                  
                  
                     
                        Ne vairāk kā 15,0 mg, t. i., vismaz B disks
                     
                  
               
                     
                        Mikroorganismi
                     
                  
                  
                     
                        Ne vairāk kā 40 000 KVV gramā
                     
                  
               
                     
                        Paniņas (1)
                     
                  
                  
                     
                        Nav (2)
                     
                  
               
                     
                        Siera sūkalas (3)
                     
                  
                  
                     
                        Nav
                     
                  
               
                     
                        Skābās sūkalas (3)
                     
                  
                  
                     
                        Nav (4) vai ne vairāk kā 150 mg/100 g (5)
                     
                  
               
                     
                        Garša un smarža
                     
                  
                  
                     
                        Tīra
                     
                  
               
                     
                        Izskats
                     
                  
                  
                     
                        Balta vai iedzeltena krāsa, bez piemaisījumiem un krāsainām daļiņām
                     
                  
               
               (1) “Paniņas” ir sviesta ražošanas blakusprodukts, ko iegūst pēc krējuma sakulšanas un cieto tauku atdalīšanas.
            
            
               (2) To, ka nav pievienotas paniņas, var noteikt, vai nu vismaz reizi nedēļā bez iepriekšēja pieteikuma veicot inspicēšanu uz vietas ražotnē, vai ar galaprodukta laboratoriskām analīzēm, kas uzrāda ne vairāk kā 69,31 mg dipalmitoilfosfatidiletanolamīna (PEDP) uz 100 g.
            
            
               (3) “Sūkalas” ir siera vai kazeīna ražošanas blakusprodukts, ko iegūst skābju iedarbības, himozīna iedarbības un/vai fizikāli ķīmisku procesu rezultātā.
            
            
               (4) Ja veic inspicēšanu uz vietas.
            
            
               (5) Ja piemēro ISO 8069.”